उम्र सिर्फ़ 39 साल और क़द इतना ऊँचा की अगर कोई किसी से भी तीन संतो का नाम पूछे,तो उसमें शामिल मिलेंगे विवेकानंद । रामकृष्ण परमहंस जी के सबसे मशहूर शिष्य,जिन्होंने आध्यात्म और आधुनिकता के बीच एक पुल का काम किया,संसार को अपनी ओर आकर्षित किया । वाणी ऐसी की दिल अंदर तक हिलोरे ले और समझ ऐसी की  ज़माना झुक जाए ।

विवेकानंद बहुत कम उम्र में भारतीय जनमानस पर ऐसे छा गए,जैसे कोई पुराना बरगद का पेड़ धरती को ढक ले । बचपन में इनकीं तस्वीर देख हम सोचते थे कि इनकीं बुढ़ापे की शक्ल कैसी रही होगी । पके हुए बालों में आसन्न लगाए वह कैसे लगते होंगे । झुकी हुई कमर से उठी हुई आंखे आसमान को क्या इशारा करेंगी,मगर जब बड़े हुए और जाना कि यह शख्स तो बूढ़ा ही नही हुआ । सिर्फ़ 39 साल की ज़िन्दगी और ज़माना उनके पीछे । यक़ीन नही हुआ कि विवेकानंद बूढ़े नही हुए ।

विचारों की ऐसी परिपक्वता । समाज को जोड़ने की एक ललक । ऐसे होते थे हमारे संत । कभी कभी लगता है कि काश,कोई विवेकानंद लौट आता और बताता की धर्म क्या होता है । आज विवेकानन्द का जन्मदिन है । युवाओं का वह हीरो,जो आपको अंदर से सीमाओं से मुक्त करता है और बाहर से आपकी सीमाएं बतलाता है । शरीर को संयम और आत्मा को स्वतंत्रता का पाठ पढ़ाने वाले संत का जन्मदिवस है ।

विवेकानन्द के पास बैठिए । आपको समाज समझ आने लगेगा । उनसे दूर बैठिएगा,तो  समाज से रिश्ता भी दूर होता जाएगा । विवेकानन्द एक रास्ता है,घृणा से भरे हृदय को साफ़ करने का....विवेकानंद का जन्मदिवस है, उन्हें याद कीजिये । कोशिश कीजिये,वह उन ताकतों में न घिर जाएँ,जो उनके ठीक उलट सोचते और करते हैं । आप विवेकानंद के साथ बैठिए, ज़माना आसान हो जाएगा और नफरत को हराने के रास्ता भी दिख जाएगा ।

विवेकानंद हमारा मान, सम्मान और पहचान हैं । आपकी तस्वीरों में हम खुद को देख पाते हैं और विचारों में अपना रास्ता समझ पाते हैं । आजका दिन हम सबका दिन है...
#hashtag #हैशटैग